愛爾蘭國防軍

愛爾蘭國防軍係愛爾蘭共和國嘅武裝力量，由陸軍、海上部隊、空中部隊同後備國防軍四個部份組成。愛爾蘭國防軍嘅總司令係愛爾蘭總統，但係以總統嘅名義行使總司令職權嘅通常係國防部長，而國防部長嘅諮詢機構係國防委員會。

愛爾蘭國防軍個愛爾蘭蓋爾文名，同愛爾蘭共和軍嘅愛爾蘭蓋爾文名完全一樣，反映咗共和軍同國防軍之間上傳下承嘅歷史關係。

角色 

由於愛爾蘭位置偏遠，因此外國軍隊大規模入侵嘅可能性唔大，加上愛爾蘭共和國從自由邦時期就開始奉行嘅中立政策，令到愛爾蘭國防軍嘅武裝相當無威脅性，空中部隊甚至連一架戰鬥機都無。雖然係咁，但係愛爾蘭共和軍就有參與聯合國維和部隊嘅長遠歷史。今日，國防軍嘅職能包括：
 保護愛爾蘭共和國免受外敵入侵；
 協助警察；
 參與聯合國維和、災害救護及人道主義援助行動；
 喺歐盟框架範圍內保護愛爾蘭漁業資源；
 其他民防職能，包括運輸重要人物同處理海洋污染等等。

組織 

愛爾蘭國防軍分為兩大組成部份：常備國防軍同後備國防軍。常備國防軍分為陸軍、海上部隊同空中部隊；後備國防軍分為第一陣線同第二陣線，第一陣線主要由常備國防軍嘅復員老兵組成，第二陣線就分為陸軍後備隊同海上部隊後備隊。

陸軍 

陸軍常備部隊有大概8500人，後備部隊就有大概13000人。全部陸軍部隊分屬兩個旅：駐守東部嘅第一旅同駐守南部嘅第二旅。之前重有過一個駐守西部嘅第四旅，但係已經喺2012年解散咗，屬下嘅部隊分別編入第一旅同第二旅。此外，陸軍部隊重會按照作戰角色分為九個兵團：步兵兵團、炮兵兵團、騎兵兵團、工程師兵團、後勤兵團、醫療兵團、運輸兵團、憲兵兵團同通訊及情報兵團。陸軍重喺橡樹教堂郡古勒基地設有一個訓練基地，另外重有陸軍特種部隊等獨立編制。
同英國相比，愛爾蘭嘅軍工業相對落後，步兵嘅武器，從槍械到戰車，絕大部份都要從海外採購。目前陸軍最常見嘅戰車係瑞士MOWAG公司生產嘅「食人魚」裝甲運兵車同英國Alvis公司生產嘅FV101「蝎子」輕型坦克。雖然愛爾蘭基於中立政策而無加入北約，但係陸軍嘅武器好多都係符合北約制式嘅。

海上部隊 

海上部隊一共有1144人，主要嘅職責係保衛愛爾蘭共和國領海同埋愛爾蘭海魚保育區。雖然海上部隊未參加過任何戰爭，但係就截獲過好多企圖出入愛爾蘭嘅運毒船。海上部隊目前有8隻輕型戰艦，全部配有充氣快艇，另外重有一啲訓練船隻。火力唔算強，但係足夠保衛領海，需要嘅時候亦都可以實施登艦作戰。

由於奉行中立政策，海上部隊嘅角色僅僅限於「保衛國土」，具體包括：
 護漁；
 協助政府機構改革；
 截獲毒品；
 海上維安；
 潛水任務；
 控制水體污染；
 海外任務支援。

空中部隊 

空中部隊係愛爾蘭國防軍最細嘅組成部份，祇有大約939人。同一般嘅空軍唔同嘅係，愛爾蘭空中部隊並無擔當到國土防空伊個角色，亦都唔負責海上搜救行動。空中部隊嘅主要角色包括：
 支援陸軍；
 支援海上部隊；
 支援政府機構；
 支援民間力量；
 支援政府部門。

愛爾蘭政治